Plaaslike én internasionale sterre in 'Modder en Bloed' | Maroela Media
Charlotte Salt. Foto: Jacques "Jay" Loots (keyart.co.za)
Charlotte vertolk die rol van Katherine Sterndale in dié fliek oor die Suid-Afrikaanse Anglo-Boereoorlog wat tans die vermaaklikheidsbedryf aan die gons het.
Sy is bekend vir die rol van Sam Nicholis in die mediese reeks Casualty en was te sien in die periode-televisiereekse The Musketeers, The Tudors en Beowulf.
Modder en Bloed vertel die storie van die Anglo-Boereoorlog en die verhaal van 'n groep Boere wat op die St. Helena-eiland in die Atlantiese Oseaan aangehou word. Hier gaan hulle gebuk onder die wreedheid van die Britse imperialis, kolonel Swannell (Grant Swanby), en wanneer een van hul eie lewens op die spel is, gaan hulle 'n gevaarlike weddenskap aan om die belangrikste wedstryd van hul lewe te speel.
Charlotte Salt as Katherine Sterndale. Foto: Jacques "Jay" Loots (keyart.co.za)
In dié fliek is Katherine Sterndale die dogter van die goewerneur van St. Helena-eiland en sy simpatiseer met die Boere-gevangenes, terwyl sy haar eie demone uit die verlede in die gesig moet staar.
Katherine is 'n vrou wat stemreg teweeg wil bring deur vreedsame protes, en is gekant teen die manier waarop kolonel Swannell die Boere behandel. Gevolglik veg sy vir die mans se waardigheid en ook om die vuur van hoop in hulle aan te wakker.
Die rolprent spog met een van die grootste rolverdelings in 'n plaaslike fliek en sluit Suid-Afrikaanse akteurs soos Stian Bam, Altus Theart, Edwin van der Walt, Deon Lotz, Bok van Blerk, Albert Maritz, Jacques Bessenger, Albert Pretorius en David Louw in met rolle deur Britse akteurs soos Patrick Connolly, Josh Myers en Nick Cornwall.